Il-kastig tal-ilsna ħżiena Għall-mexxej tal-kor. Salm ta' David. Isma', o Alla, leħen it-tnehid tiegħi; mill-biża' tal-għadu ħarisli ħajti. Aħbini mill-konfoffa tal-ħżiena, mit-tixwix ta' dawk li jagħmlu l-ħażen, dawk li jsinnu bħal sejf ilsienhom, jitfgħu kliem iebes bħal vleġeġ, biex mill-moħba jolqtu 'l min hu bla ħtija, jolqtuh għal għarrieda, bla biża' ta' xejn. Moħħhom sħiħ fil-ħsieb ħażin tagħhom, jiftiehmu kif jonsbu bil-moħbi, u jgħidu: "Min se jarana?" Ifittxu l-ħażen, ifasslu pjan maħsub sewwa. Min jifhem moħħ u qalb il-bniedem? Imma Alla bil-vleġeġ jolqothom; f'daqqa waħda jimtlew kollhom ġrieħi. Minħabba lsienhom isiru ħerba; kull min jarahom iħarrek rasu . U lkoll jimtlew bil-biża' ta' Alla, u għemilu jxandru, u jifhmu sewwa kulma għamel. Jifraħ il-ġust fil-Mulej u fih jistkenn; jiftaħru dawk kollha ta' qalbhom safja.